Dayang Noorazah agi aus ke penemu
SIMANGGANG: Chalun mua baru Gabungan Parti Sarawak (GPS) ke bediri ba sitak Kunsil Nengeri (DUN) Lingga, Dayang Noorazah Awang Sohor, 33, ngaku iya empu agi biak enggau berebutka kerusi maya Pengawa Bepilih Besai Ke-12 (PRN-12). Lebuh dirandau pengarang berita ba Palan Meri Nama Chalun N28 Lingga, Dewan Suarah Sri Aman kena Hari Satu ke udah madahka diri agi aus ke penemu ari bala tuai ke agi dulu suba enti nyema dipilih rayat DUN Lingga sereta nyadi tuai sida iya. “Ukai nya aja, aku mega begunaka penemu ari orang bukai sereta sukung ari semua rayat enti sida iya meri kuasa ngasuh aku nyadi pengari rayat DUN Lingga ke baru. “Aku pechaya rayat DUN Lingga deka meri penemu, komen enggau sukung laban sida agi sayauka Sarawak di dalam ati diri empu,” ku iya. Kelimpah ari nya Dayang mega deka ngemeranka pengawa mutarka penanggul ke bisi nyadi ba Lingga enda ngira chara pengidup raban bansa enggau agama rayat enti dipilih nyadi pengari rayat. Ku iya, penanggul ke dulu suba mega deka diperatika dikena ngemanahka agi kaul rayat sereta ngemansangka infrastruktur ngambika meri penyenang ngagai rayat ba DUN Lingga. “Semua ruang bilik ba DUN Lingga ke enda ulih nyambung pelajar bala anak sida iya laban kurang penatai pemisi ketegal pengelekai pandemik Covid-19 mega deka diperatika. “Ketegal nya aku enggau injin parti terus deka bekimpin nitihka Prosedur Operasi Standard (SOP) PRN-12 dikena nentuka pemenang GPS ba DUN Lingga,” ku Dayang. Dulua ari tu kerusi DUN Lingga nyadi angat laban bisi pekit enam sukut berebutka kerusi DUN ke nyengkaum GPS, Parti Sarawak Bersatu (PSB), Parti Keadilan Rakyat (PKR), Parti Bumi Kenyalang (PBK), Parti Sedar Sarawak (SEDAR) enggau Bibas. Kelimpah ari Dayang, bisi lima iku agi chalun ke sama bela bediri iya nya Dato Wan Abdillah Edruce Abdul Rahman (PSB), Abang Abdul Kassim Abang Bujang (PKR), Baha Imam (PBK), Abang Ahmad Abang Suni (SEDAR) enggau Mohd Sepian Abang Daud ke nyadi chalun bibas. 
See author's posts
